khistorydata/jeongjo-sjw-relations huggingface dataset:
정조 23년 · 목
迎接都監啓言取考傳訃勅謄錄則每於接見茶禮時御前床及勅使床皆以素膳擧行勅使朝飯床及飯俸皆以肉膳爲之矣今亦依此擧行而茶禮旣設素膳則勅使入京後各處茶啖亦當以素膳爲之京中如此則外邑不可異同沿路茶啖皆以素膳擧行旣用素膳則建花一款非所可論一竝除之其他飯俸用肉膳之意請分付各該司儐臣及諸道道臣處亦爲知委允之
정조 23년 · 강
迎接都監以勅使接見時鋪陳及寢具房排磨鍊啓
정조 23년 · 목
該都監啓言取考傳訃勅謄錄則勅使接見時御前鋪陳及勅使鋪陳或用白縇或用靑縇矣今番則竝以無紋席藍縇爲之勅使寢具襦衾依前用白色鋪陳以別紋席藍縇爲之其餘房排諸具以前排仍用而只祛紅色竝以靑黑色改用至於所排屛風以戶曹所在白綃墨畵屛及淡彩山水屛推移用之事甚便宜依此擧行沿路各邑則依前例皆以華色擧行之意請分付各該司儐臣及諸道道臣處亦爲知委允之
정조 23년 · 강
改差迎接都監郞聽李勉昇閔致謙以尹命烈李良會代之
정조 23년 · 목
該都監啓言本都監郞廳李勉昇閔致謙身病猝重勢難察任請竝改差以兵曹正郞尹命烈戶曹正郞李良會差下使之察任允之
정조 23년 · 강
命勅使各樣儀註令兵曹定禁軍馳傳于問禮官
정조 23년 · 목
禮曹啓言問禮官旣已出去請勅使各樣儀註待啓下令兵曹別定禁軍罔夜馳傳于問禮官所到處允之
정조 23년 · 강
罷刑曹參議吳泰賢職
정조 23년 · 강
春官薦觀察使及節度使
정조 23년 · 목
觀察使薦沈象奎金達淳朴宗來節度使薦李近冑朴應浩李顯宅
정조 23년 · 강
以左議政李秉模爲觀象監都提擧仍命先來譯官李時觀特差該院相當窠汰首譯玄啓桓等其代拔例擇差
정조 23년 · 목
敎曰在京之首譯全不解事雖以今番儐使辭朝事言之招問之下所對太欠分明彼中奔遑之時我國益當整暇但嚴飭京外措置接待凡事而已則牌文出來前發行忽遽莫甚首譯所引證之數三前例設或如其言旣無別般特敎則何敢捨却應爲之式擅用罕有之例乎李愉洪喜男尙矣如金慶門李樞祖孫輩何處得來乎先來出來之譯官聞是李洙之姪而十三日到灣前所未聞爲先令該院特差相當窠草記以示記舊之意首譯玄啓桓與訓上汰去其代卽爲拔例擇差啓下事分付譯院該院時無都提擧提調之替行事面苟簡左相爲都提擧而遠接使之牌文前發行前例令該院及迎接都監詳考草記
정조 23년 · 강
命江華府都試合設於秋等事依留守狀請施行
정조 23년 · 목
備邊司啓言頃以今春習操停止官門聚點付之道臣從便闊狹之意因批旨行會卽見江華留守洪明浩狀啓則以爲本府境內今番毒感無人不病應點軍兵便同瘡痍甫起況又年耕迫近此時定師期赴軍會實多掣礙之端武士都試每於點兵後設行若有故則秋等合設已有定式聚點今姑停止都試待秋合設事竝請令廟堂稟旨分付矣官鎭門聚點之從便闊狹明有聖旨只當以形止登聞而更請稟旨所當論責而旣有都試合設於秋等之請與單擧聚點稍異今姑安徐請依狀請施行之意分付允之
정조 23년 · 강
開拆統營褒貶啓目
정조 23년 · 목
舊所非浦別將文以周固知爲民減耗違式晴川別將石致瑊捧糴雖可檢船宜飭長木浦別將李宗根禁政或疏無隱可贖竝中知世浦萬戶鄭致祥莫掩偸斫忍闕給代下
정조 23년 · 강
命政官牌招開政差送嶺南邊將仍命未下直邊將嚴飭下送
정조 23년 · 목
敎曰統營貶目入來此時該道雖鎭將不可曠官政官牌招開政差出待下批當日下送如有未下直邊將亦爲嚴飭下送後草記事分付
정조 23년 · 목
全羅監司李得臣以二巡分賑饑口穀數及行乞兒留養成册上送馳啓敎以賑事勤慢從當考察另加惕念遺棄行乞飼養之道各別嚴飭事回諭
정조 23년 · 강
命厚州公廨營建時董役該倅以下施賞有差
정조 23년 · 목
兵曹啓言觀此前南兵使徐有秉狀啓則厚州新設之地各廳各庫自戊午二月始役至九月而訖都合爲九十間而營建極其精緻鎭樣成就該僉使吳載光夙宵殫竭董率撫摩而係是擧職在所勿論都看役折衝李亨熙策應監官閑良李義臣俱是本土之人勤勞始終其誠可尙令該曹稟處云矣新設邊鎭其所營建數旣夥然誠爲可嘉其爲酬勞之道宜有論賞之擧請李亨熙李義臣竝帖加成給從之敎以該僉使吳載光更觀前頭勤慢論賞次爲先陞敍
정조 23년 · 목
以兪漢寧爲刑曹參議沈鐮爲訓鍊副正徐翼淳新通也前經歷具達遠加折衝
정조 23년 · 강
遣吏郞諸執事淸齋與否摘奸
정조 23년 · 목
東南關王廟及纛所節祭在再明也
정조 23년 · 강
命舟橋船隻待解永放送以待秋更設之意分付禮曹及兩都留守畿伯
정조 23년 · 목
舟橋司啓言謹依筵敎舟橋雖非排設而等候船隻待解氷仍卽放送敎以待秋更設而退行之意分付禮曹兩都留守畿伯
정조 23년 · 강
命春展謁接使前後當行與否令禮曹詳考前例發遣郞官收大臣議以聞
정조 23년 · 목
敎曰春展謁當爲之而致精之道接使前後何間爲可詳考前例仍又發遣郞官收議大臣後論理草記事分付該曹
정조 23년 · 강
命依錦伯所請常辰貝殺三千石營賑穀二千石北關穀一萬石準數劃給仍寢海西穀移轉之役京司錢劃下六萬兩添還者以海四還寢穀及湖西錢貿條取耗還報仍諭海伯道內穀勿爲措備事卽爲知委民邑
정조 23년 · 목
備邊司啓言卽見忠淸監司李泰永狀啓則以爲本道賑資海西穀二萬石運來次卜日發船之由馳啓而伏奉別諭諸道輪症姑未寧淨從便闊狹恩敎鄭重感祝深切第目下輪行之症到處熾盛本道則沿邑最甚海西則癚痍甫起當此之時領率許多船格深入未慣水路有主客俱困之慮海西穀移轉一款特令停止本道常賑穀三千石營賑穀二千石北關穀一萬石更爲劃下事竝請令廟堂稟旨分付矣道啓以沿邑輪症之尙熾冀寢海西之役請劃道內之穀從此兩道之民可以如病得蘇特依所請常賑穀三千石營賑穀二千石北關穀一萬石準數劃給卽以此意行會海西俾安民情而向來京司錢劃下六萬兩旣令添還姑未知措處之何如而京司錢之有出無入大關後弊今此海西還寢之穀自該道視之便是已屬他道之穀以此穀數及湖西錢賀條通瀜計之則雖依法半分不出多年似有取耗還報之道竝以此分付兩道道臣仍自本司照檢待其耗條有裕稟旨還報於各該衙門亦自各該衙門量其年條及穀數足可還報而仍循不報則請使之報本司或筵稟允之○敎曰近以海西二萬包之轉運湖西一念耿耿今見錦伯狀本將於道內穀排此拮据云爲海民萬幸勿爲措備之意令廟堂星火分付海伯處俾各知委民邑
정조 23년 · 강
兵曹以南兵營屬邑鎭官鎭門聚點時軍器執頉守令邊將照律啓
정조 23년 · 목
兵曹啓言南兵營所管各邑鎭戊午秋官鎭門聚點時軍器什物破傷執頉三水府使權璹惠山前僉使金聖和▣坡知前僉使沈禹相鎭東萬戶尹彥喆神方萬戶南耆喆魚面前萬戶田遇聖雲寵萬戶金致赫仁遮外萬戶崔聖甲羅暖萬戶沈公協同仁權管李虎坤小農權管李▣鉉舊▣坡知權管洪浩淵自作仇非前權管沈範祖江口權管南▣廟坡權管朴文永雙靑權管金聲振黃土歧權管金麗彬等各杖八十竝收贖以公罪施行允之敎以權璹金聖和尹彥喆南耆喆李虎坤等功減一等
정조 23년 · 강
推兵曹判書具㢞吏曹參議鄭尙愚
정조 23년 · 목
政院啓言昨日漢城府嘉義金世奉折衝金星彩扈衛軍官文重瑞嘉善任百慶等村人救活病民賙濟事草記批旨內有其中金圈者未經空闕衛將則令該曹作窠口傳擬入已經者賞加之命而今日開政不爲擧行事甚未安請當該赴政銓官推考警責允之
정조 23년 · 강
命金烏別將孫德秀改差口傳差代
정조 23년 · 목
兵曹以德秀有實病不可赴任啓請罷黜有是命
정조 23년 · 강
召見館伴鄭民始于重熙堂
정조 23년 · 강
遣承旨馳詣受香所奉審摘奸
정조 23년 · 목
東南關王廟及纛所節祭在明也
정조 23년 · 강
命北靑府使寶城郡守之代令該曹口傳差出當日辭朝
정조 23년 · 강
命未經西北邊地鎭將者限畢賑姑爲通瀜擬守令望
정조 23년 · 목
敎曰此時守令豈循常格乎雖未經西北邊地鎭將限畢賑姑爲通瀜擬入事分付銓曹
정조 23년 · 강
命寶城郡守以屢典州郡有聲績人擬入
정조 23년 · 목
寶城郡守以李得仁首擬以入敎曰以弊邑又當數遞無論文蔭武以屢典郡邑有聲績守令擬入
정조 23년 · 강
以許晊爲北靑府使李東野爲寶城郡守口傳也尋命晊改差
정조 23년 · 목
晊屢度催足不卽入肅政院請勘敎以改差更令該曹口傳拔例差出待下批使之卽爲辭朝
정조 23년 · 강
遞差掌令洪▣仍爲禁推尋命禁推分揀
정조 23년 · 목
政院以▣下諭後過限不上來依定式捧入遞差及禁推傳旨尋命禁推分揀
정조 23년 · 강
遣傳香承旨詣宗廟景慕宮奉審摘奸
정조 23년 · 강
命春展謁待送勅後淸齋行禮
정조 23년 · 목
禮曹啓言取考謄錄則先朝丙辰年接使在正月二十四日而初八日行展謁庚辰年接使在正月十五日而初一日行展謁禮矣謹依聖敎發遣郞廳收議大臣則在議政李秉模以爲該曹所考謄錄皆不襯當於今番勅行以臣臆見雖於接使前行展謁恐不害於致精之義然外間輪氣尙未乾淨更俟春晷之舒暢閭里之淸寧如卜吉日允合盡精盡潔之道云右議政沈煥之以爲春展謁行於接使前後縱無所妨第今閭巷之間輪氣猶未盡淨此時動駕恐難輕議更待春候淸和定爲行禮之期恐合盡精之義云大臣獻議實出愼重之道更觀春和日煖擇吉行禮恐合致精之義請上裁敎以丙辰庚辰之例勅行距歲初稍遠而今番則㚲未知遲速且與其時勅行有間莫若送勅後淸齋行禮以此知悉擧行
정조 23년 · 강
命各部病餘饑民限來朔每五日修報京兆京兆文移賑廳量給濟活之需令廟堂或遣備郞採訪閭里病苦部官能否仍飭八道四都軍丁代頉趁卽爲之無敢容奸夏等守令考績以農政爲課以爲殿最等第
정조 23년 · 목
敎曰各部分遣宣傳官搜訪病民及賑廳造幕接濟之節旣限今朔而明日以後當撤去見今民間飢乏加之以疾病最窮之戶無依之類其所難於支活必有倍於常年令京兆嚴飭各部官飢餘病餘非救濟無力自賴者爲先限來朔每五日修報京兆則京兆一邊文移賑廳量給濟活之需一邊別單啓聞來月以後更待下敎擧行事分付而部官勤慢時遣摘奸亦令廟堂或以文武備郞採訪閭里疾苦兼察府部能否而以兩西狀聞觀之死傷之數驚心慘目唉彼煢獨之塡壑而有身役者若不趁卽代頉又於充定之際或容奸僞有所現發於來頭持斧之行守令之外道伯之重繩決不可以數遞饒貸外此諸條雖有淺深緊歇其爲惕念固無彼此一體枚擧嚴飭瘡痍之餘値此東作何能盡力於南畝此一款尤益耿耿常常念念當寢而背熱當食而味辛爲今日分憂之地者苟以此心爲心則田野豈至汙萊夏等考績先以農政爲課以爲殿最之等第事亦卽嚴飭八道四都
정조 23년 · 강
命守門將柳相奎拿處尋命分揀
정조 23년 · 목
兵曹啓言本曹郞廳以門禁事摘奸各門則曜金門守門將柳相奎偃坐廳上全不誡飭至於夜巡時閉門牢睡無意監鑰當該守門將柳相奎請令該府拿問重勘允之尋因拿處傳旨命分揀
정조 23년 · 강
以李明淵爲北靑府使沈鐮爲德源府使口傳也
정조 23년 · 목
敎曰北靑府使除朝辭赴任事分付
정조 23년 · 강
知事趙尙鎭疏陳病狀乞免享官批許令該曹付標命差祭曹郞廳改差令該曹口傳差出
정조 23년 · 목
回兵曹監軍單子有是命
정조 23년 · 강
以李溏爲定州牧使口傳也
정조 23년 · 목
遠接使李時秀以定州牧使吳毅常親病甚重情理難强狀請罷黜敎以勿拘常格令該曹口傳差出待下批當日辭朝以溏批下又敎曰新除授定州牧使除朝辭赴任事回諭
정조 23년 · 강
以金履顯爲密陽府使口傳也
정조 23년 · 목
慶尙假都事以密陽府使尹光濩遭母喪金泉察訪鄭元善遭父喪馳啓敎以分付該曹與察訪之代口傳差代下送前府使則異於他家各別顧助其行事回諭○以金處巖爲金泉察訪口傳也尋敎以金泉察訪以監軍受牌云改差待守令窠試之以副望點下使之卽爲辭朝下送○金泉察訪以副擬尹東壽批下尋敎以新除金泉察訪差祭陵所云望筒勿施闕內入直郞官中無論文蔭擬入城門仍留使之辭朝出去○以趙錫福爲金泉察訪
정조 23년 · 강
命館伴及迎接都監堂上來待
정조 23년 · 목
敎曰勅行牌文二十六日到灣云明日館伴及迎接都監堂上使之來待
정조 23년 · 강
禮曹以延勅後成服時應行節目啓
정조 23년 · 목
該曹啓言今此傳訃勅使傳勅後第四日成服時應行節目一依康熙壬寅雍正乙卯前例磨鍊請依此施行一成服日殿下進衰服生布裹翼善冠生布圓領袍不緝邊生麻帶靴三日而除成服後除服前視事服御白袍翼善冠烏犀帶靴自內行禮宗親文武百官四品以上衰服生布裹紗㡌生布團領不緝邊生麻帶靴三日而除成服後除服前公服仍服白衣烏紗㡌黑角帶靴五品以下仍服白衣烏紗㡌黑角帶靴崇政殿庭行禮如儀一成服時殿下衰服諸事令尙衣院進排一成服時闕庭黃儀仗等事掖庭署及各該司照例擧行一擧哀儀諸道大小使臣及外官文書到日設香案於正廳以白衣淺淡服烏紗帽黑角帶行四拜禮哭十五擧聲又行四拜禮聞訃第四日成服衰服生布黑紗帽生布團領不緝邊生麻帶靴三日而除成服後除服前公服仍服白衣烏紗帽黑角帶靴五品以下仍服白衣烏紗帽黑角帶沿邊將帥及軍官不用此禮依此擧行事知委一擧哀後除服前巷市斷音樂去刑戮禁屠殺禁婚嫁等事依例擧行敎以依所啓施行
정조 23년 · 강
禮曹以延勅服色磨鍊啓
정조 23년 · 목
該曹啓言迎勅節目今當磨鍊以入而取考雍正乙卯謄錄則自上接見勅使時若成服後除服前則以成服服色磨鍊而侍從人員從上服送勅時除服前則百官亦以成服服色添入節目中而其後大臣館伴都監堂上入侍時用視事服事定奪矣及至送勅前一日禮堂入侍時百官服色依當初啓下節目施行事下敎矣自上館所接見之時百官郊班送勅之際儀節與第四日行禮時各異則仍用成服服色恐涉無義其時大臣諸臣亦有甲乙之論用視事服文蹟昭載謄錄今番節目以郊迎時服色磨鍊以入
정조 23년 · 강
命禁御兩營買城外民田許令窮民入葬
정조 23년 · 목
禁衛營御營廳啓言謹依下敎光熙門外南伐院民田一日半耕朱岸民田一日耕杏堂里民田半日耕及崇禮門外瓦峴民田一日耕諸處兩營分定給價二百兩買得後主標定界許令窮民入葬分送將校軍卒各別申飭擧行
정조 23년 · 강
司譯院以牌文前遠接使發行前例啓
정조 23년 · 목
該院啓言取考本院謄錄則遠接使之牌文前發行只有甲辰年文蹟丙申亦於牌文前發行云而乃是口傳之前例元無文蹟之見在大抵牌文出來後發行卽應行之例至於牌文前發行非有特敎或稟定則恐不敢自下擅便
정조 23년 · 목
承旨李勉兢啓言今日卽穆陵忌辰祭齋戒而仕記誤以經筵無事書入致煩聖敎事甚可駭當該注書所當重勘而本院請推外無他罰何以爲之敎以爲先推考
정조 23년 · 강
京兆以五部輪疾死亡數爻啓
정조 23년 · 목
中部五百三十三口東部五百二十三口西部一千六百六十六口南部一千二十三口北部六百二十三口已上四千三百六十八口
정조 23년 · 강
賑廳以饑病無力自賴者及貧不得葬埋者題給恤典啓
정조 23년 · 목
饑餘病餘無力自賴秩中部三十八口東部一百四口西部一百五十四口南部七十六口北部一百十一口已上四百八十三人恤典米六十六石自二斗五升至於五升量給有差貧無依不得葬埋秼中部二十五口東部六十九口西部七十三口南部九十三口北部九十口已上三百四十九口恤典錢七百二十八兩布七同三十八疋班戶各錢三兩布二疋民戶各錢二兩布一疋
정조 23년 · 강
行社稷祈穀大祭
정조 23년 · 강
遞藥房提調洪良浩
정조 23년 · 목
政院以藥房都提調副提調未差提調洪良浩病不進啓請提調牌招敎以許遞
정조 23년 · 목
藥院啓言卽伏聞醫官所傳寢睡諸節有比昨差勝之敎歷日焦遑之餘歡欣慶幸曷有其極慈殿慈宮茶飮進御後快臻平復乎伏乞特命入診詳察議定湯劑批以慈殿宮外氣症候尙未向差而湯劑不可輕試矣○藥院口傳再啓言俄伏承口啓批旨聖候諸節雖幸向復慈殿慈宮感候尙未差減下情尤不任悶迫之至王大妃殿惠慶宮茶飮進御之後卽有差勝之效乎未蒙召接已至多日群情轉益抑鬱伏乞亟許入侍詳察仍承殿宮諸節批以殿宮茶飮雖製入亦未知十分緊當姑置之矣予則差勝之後豈必召見不緊酬應之端政院不能裁制於出納之際年少承宣輩過去微感輒敢坐違屢煩請牌甚至玉堂應番煩請牌招凡屬於酬應之節皆鳩聚入啓一邊請診豈成說退去
정조 23년 · 강
命當該兵曹郞廳李海淸先汰後拿諭諸承旨勿待罪
정조 23년 · 목
政院啓言俄者兵曹正郞李海淸處分只憑司謁之口傳逕捧傳旨臣等俱有不審之失惶恐待罪敎以姑爲勿待罪
정조 23년 · 강
命龍川府使待下批當日辭朝
정조 23년 · 목
以金履翼爲大司諫閔台爀爲工曹參判判府事金憙爲內醫都提調金載瓉爲提調梁埉爲龍川府使○吏批以新除授龍川府使梁埉身病添劇呈狀乞遞不可强令赴任請改差允之○前知事柳鎭恒加崇政蔡廷夏洪應辰加正憲前同知柳明渭宋楷加資憲洪絲浩金履復加嘉義進士李邦壽超通政前持平李安默父
정조 23년 · 목
以金益彬爲龍川府使
정조 23년 · 강
命前知事洪應辰以崇政下批使京兆郞齎傳官敎仍令存問
정조 23년 · 목
敎曰今見歲首例加望筒資憲前知事洪應辰年九十加資下批云云此人四十年前爲予之左長史至今無恙又叨壽爵事甚稀貴然而名雖陞資不可謂之眞箇陞品若待十年後百歲例陞崇政則與士庶何別乎原望筒以崇政下批改付標京兆郞發牌使之齎傳官敎仍令存問
정조 23년 · 강
命當該注書金啓溫先汰後拿
정조 23년 · 목
領府事洪樂性家恤孤進去時不爲差代也
정조 23년 · 강
命吏曹參判李益運越俸大司諫蔡弘遠以許遞捧傳旨
정조 23년 · 목
政院啓言吏曹參判李益運以大司諫蔡弘遠昨除承旨旋下勿施之命則諫長未嘗有闕而今日政混同出代轉以至於擬入騎堂之望陳疏到院請命原望筒勿施原疏才已退却矣望筒矇然捧入不勝惶恐而未詳遞仍輕先出代事體未安原望筒勿施當該銓官請從重推考敎以昔何詳也今何昏乎一再行政駭然之事不一而足若久於其任或可稍熟所以有罪姑不嚴勘爲先越俸諫長聞有實病竝與騎堂仍以許遞捧傳旨
정조 23년 · 강
命光陵贊者申大有謁者李石求罪狀令攸司稟處
정조 23년 · 목
光陵獻官兪漢寧啓言今正朝祭臣以獻官陪香祝進詣而諸執事所當一齊隨後不敢離次而贊者副司果申大有謁者訓鍊正李石求中路無端落後石求則過屢食頃後追到大有則夜深後始至於陵所事體駭然其罪狀請竝令攸司稟處允之
정조 23년 · 강
承旨李翊模陳疏命還給牌招
정조 23년 · 목
兵曹郞廳李海淸先汰後拿傳敎書出後不爲入稟故有下敎而翊模以該房陳疏也
정조 23년 · 강
命時囚李海淸申大有李石求保放
정조 23년 · 강
還給京兆草記更爲修正
정조 23년 · 목
漢城府啓言因傳敎故訓將張志恒妻趙氏故參判李鎭翼妻金氏故大司諫李普觀妻崔氏家遣各該部官存問故參判尹東昇妻朴氏時在其子密陽任所不得存問敎以成命之下敢稱不得擧行乎此雖微事亦關國體此草記還給使之更爲修正
정조 23년 · 목
因藥院請診啓辭批以殿宮氣候差勝連日問候反涉煩瀆此後置之湯劑如有可用之劑豈待陳請乎予亦差勝差勝之後公然問候添一酬應卿則退去入直醫官竝出送口啓亦勿爲之
정조 23년 · 강
推司諫柳雲羽獻納南履翼正言金和鍾尹㴠
정조 23년 · 목
政院以雲羽等行公臺諫俱稱身病不爲詣臺請推允之
정조 23년 · 강
遞藥房提調金載瓉
정조 23년 · 목
敎曰藥房提調聞有實病許遞
정조 23년 · 강
命卒領府事洪樂性家致祭時刑判具㢞進去
정조 23년 · 강
命抄啓文臣洪樂浚處致賻輸送閣臣李存秀越俸一等
정조 23년 · 목
敎曰抄啓文臣洪樂浚遭故云致賻依例輸送事分付該曹何去而今始入稟當該閣臣李存秀越俸一等
정조 23년 · 강
命時囚金啓溫姑爲放送
정조 23년 · 강
罷龍川府使金益彬仍命差代
정조 23년 · 목
吏曹啓言龍川府使當日辭朝事命下矣新除授府使金益彬謂有身病無意下去事體駭然請令該府拿問處之敎以如非實病似不敢稱托而不卽下去有關國體罷職差代
정조 23년 · 목
敎曰在外承旨許遞今日政以在京無故人擬入
정조 23년 · 목
以金文淳爲內醫提調尹光顏爲慈山府使洪栒爲順川郡守金相任爲陽城縣監沈達漢爲長連縣監吳載重爲龍川府使○陰竹縣監以朴休源擬入敎以旣有當日下送之下敎則昨日特敎下送之陵令在近百里地其可當日上來辭朝乎銓官推考捧納承旨亦爲推考○健元陵令以金魯正陞實敎以銓官爲先推考以在京人各別擇差○吏批以新除授慈山府使尹光顏身病猝重萬無登途之望云不可等待其差歇請罷黜允之
정조 23년 · 목
以兪漢寧爲承旨李敬簡爲陰竹縣監李儒慶爲慈山府使
정조 23년 · 강
命兵曹參議前望入之待下批牌招入直
정조 23년 · 목
因承旨望筒敎以兵曹參議前望單子入之待下批牌招入直
정조 23년 · 강
命宣傳官梁埉仍任
정조 23년 · 목
因宣傳官望筒敎以梁埉仍任未差之代口傳差出
정조 23년 · 강
命未下直守令皆令當日辭朝畿邑外給馬下送
정조 23년 · 강
罷太廟春享祭官李義弼朴基正
정조 23년 · 목
備邊司啓言今月初十日行宗廟攝行春享大祭受誓戒今日四更三點行于議政府而初獻官預差西春君燁以身病方具疏云初獻官黃昇源預差蔡弘履以名帖之遲滞未及於行事之前而俱爲追到終獻官預差李義弼薦俎官預差朴基正無端不爲進參揆以事體不可置之李義弼朴基正請罷職允之
정조 23년 · 강
命吏曹參判李益運推考太廟永寧殿春享祭官中無端不參人罷職捧傳旨
정조 23년 · 목
宗廟永寧殿祭班監察啓言今此春享大祭受誓戒時亞獻官朴宗甲預差李聖圭終獻官韓晚裕預差鄭大容薦俎官吳泰賢預差宋銓俱爲懸病不進雖未知病勢之如何而莫重誓戒不參請竝罷職允之敎以不察塡差之當該吏曹堂上爲先推考其中無端不參人捧傳旨
정조 23년 · 강
命光陵令給馬卽刻下送交代間兼春秋入直令畿伯嚴飭該陵官擧行不謹之罪
정조 23년 · 목
兼春秋承膺祚書啓以爲臣本月初一日敬奉聖敎馳詣光陵初二日早朝奉審則陵上丁字閣碑閣俱無頉修掃等節夜來雪深未能詳知本陵參奉李光顯身病沈重仍爲出直臣則姑爲代直待本陵令交代後復命敎以交代令給馬卽刻下送若非史官之別遣其將闕直乎以道遠之故擧行之不謹若此此後當別樣摘奸令畿伯各別嚴飭
정조 23년 · 강
遞承旨兪漢寧閔昌爀以金履翼宋銓代之竝前望也
정조 23년 · 목
漢寧昌爀不爲仕進也
정조 23년 · 강
以林周喆爲陽川縣令口傅也
정조 23년 · 강
放豐川府定配罪人白喜章
정조 23년 · 강
命宗廟令朴宗龜令該曹他司口傳相換
정조 23년 · 목
承旨李書九啓言宗廟暑官員來言明日春享大祭肄儀時令二員例以廟司殿司塡差而新除授令朴宗龜身病沈重不得進參合有變通之道矣敎以令該曹他司口傳相換
정조 23년 · 강
命總管竝許遞令該曹口傳差代推移入直
정조 23년 · 목
承旨李書九啓言副總管李魯述方在直中身病猝重故不得遲待替直俄已出送而總管中多有實病二員未差無人就直云合有變通之道敎以竝許遞令該曹口傳差代待下批牌招推移入直
정조 23년 · 강
命守門將崔龍角姑先嚴棍懲礪
정조 23년 · 목
兵曹啓言曜金門守門將崔龍角無章標人攔入門內不爲禁戢之狀萬萬痛駭爲先汰去嚴棍懲礪敎以如非故犯爲先嚴棍懲礪
정조 23년 · 강
命光州牧使金基厚改差其代口傳差出給馬下送
정조 23년 · 목
吏曹啓言依下敎以待城門開下送之意屢度催促于光州牧使金基厚處則以爲其父寒感越添飮食全廢加之痰核牽引將有成膿之慮實難離捨下去云雖未知親病之如何而特敎催促之下不得下去云者誠極未安請令該府拿問處之敎以守令之作窠固可悶而重臣病勢果難離捨改差令該曹勿拘常格口傳卽爲差代待下批給馬下送
정조 23년 · 강
以南麟耇爲光州牧使口傳也
정조 23년 · 강
判府事金憙疏引元朝闕禮之罪賜批
정조 23년 · 목
批以不見卿且半十載每當歲改深增願言春和在卽望須訢然復路仍命遣史官傳諭
정조 23년 · 강
命前假注書李弘謙仍察廳任
정조 23년 · 강
安春君烿大護軍蔡弘履竝疏陳病狀乞免享官批許令該曹付標
정조 23년 · 강
命西平君橈子孫令兵判招見可合禁旅者除取才口傳否則依草記區處在華城者令外使依此例區處
정조 23년 · 목
兵曹啓言西平君橈玄孫幼學李承㾾處以下敎辭意宣布自今朔爲始依司勇祿例米十斗代錢四兩太五斗代錢一兩合錢五兩自本曹逐朔題給西平君橈庶子益顯益衡方在東郊益儉方在水原地云亦依下敎分付賑廳給料敎以在東郊者二人與李承㾾招見可合禁旅則除取才口傳否則依草記區處或付軍門區處在華城者外使依此例從便區處
정조 23년 · 강
以具㢞權裕李聖圭爲都總管韓晚裕李鼎運金熙朝李鎭復李宗胤爲副總管口傳也
정조 23년 · 강
命遣吏郞摘奸諸執事淸齋與否
정조 23년 · 강
兵曹以西平君橈庶子益顯等令各軍門區處啓
정조 23년 · 목
兵曹啓言西平君橈後孫招見事有命而李承㾾方遭故李益衡因事往順天地俱不得招見李益顯招來詳問年歲所願則益顯今爲五十九歲其弟益衡亦爲五十六歲膂力旣愆不合禁旅願屬軍門其弟益衡亦必如渠所願云矣西平君橈玄孫承㾾依前草記擧行庶子李益顯益衡等依下敎分付各軍門使之從願區處李益儉亦爲依前下敎從便區處
정조 23년 · 강
右議政沈煥之陳箚乞解扈衛大將本營都提擧賜批不許
정조 23년 · 목
批以卿之家先亦嘗策名勳府近來爲將於諸營者雖非勳戚多從格外卿須安心視事仍命遣史官傳諭
정조 23년 · 강
知事權裕疏陳病狀乞免享官批許付標仍命調理行公
정조 23년 · 강
以姜彝正李秀夏尹在明徐有和爲副總管口傳也
정조 23년 · 목
總府啓言都總管李聖圭具㢞權裕副總管李鼎運李鎭復金熙朝李宗胤未肅拜請令政院竝卽牌招推移入直允之敎以其中難强者許遞令該曹口傳差出待下批牌招推移入直以彝正等批下
정조 23년 · 강
以兪漢敦爲黃州牧使柳肅之爲金浦郡守口傳也
정조 23년 · 목
敎曰黃州牧使金浦郡守有闕之代口傳差出待下批卽爲下送以漢敦等批下
정조 23년 · 강
分遣承旨詣受香所奉審摘奸
정조 23년 · 강
還送廣州留守狀本命以無故守令檢驗殺獄
정조 23년 · 목
廣州留守洪檍狀啓以爲判官朴彬源有身病殺獄檢驗實無其望爲先羅黜敎以豈有如許紀綱乎判官別無可罪之端別定無故守令使卽擧行狀啓還下送
정조 23년 · 강
命仁川前府使黃運祚仍任除朝辭下去
정조 23년 · 목
京畿監司李在學以仁川府使徐直修遭母喪馳啓敎以以前倅治績徑遞可惜何論年限前府使黃運祚仍任使卽除朝辭下去
정조 23년 · 강
吏曹參判李益運疏陳父病乞遞銓任仍免享官批令該曹享官付標
정조 23년 · 강
施奉朝賀金鍾秀隱卒之典
정조 23년 · 목
敎曰金奉朝賀又逝矣所謂伊人惻傷何及記昔三十年前宮筵一語遂契曠千之遭逢而慨然以義理自許之死靡悔仗遇巷之殊眷起當時之宿望掌二銓綰五營爰登黃閣仍歸綠野雖中間風霜之百變夷險一節輿人爲之謳誦居家而孝處官而廉環顧廷中受知最先而今不可以復見矣致弔恤孤當自內閣按例擧行而第四日遣閣臣致祭祭文當親綴祿俸限三年輸送仍令本家卽速撰狀送之弘文館議諡事分付
정조 23년 · 강
備局以南原幼學張▣所陳農務諸條回啓請相土播種事水車役車事置之改量待年豐稟定擧行茂朱等邑淘金之類各別痛禁令諸道守令着意勸課農政必以其時從之仍令該邑倅差▣保介之任考其秋成後勤慢報營狀聞
정조 23년 · 목
備局啓言南原幼學張▣所陳册子有草記回啓之命矣取見册子則其一池之潤旱在於貯水之深淺竝爲修築事也堤堰修築已爲行會其一相土宜播其種事也相土播種向下綸音有所提諭大小民人中如有通曉自得之人則可以興起慕效姑難以某土某種分而爲言有若條令者然置之其一農器中水車役車尤緊於農功而其中役車則可用獨輪車事也水車之制非謂無其理也非謂無其效也亦非謂無其法也第念其制巧而其費多制巧也故有非庸匠之可造費多也故有非凡戶之可辦此我東所以未嘗昧其制而不能興其利也說者以爲中國之所用者何處不可云而中國之匠巧而工中國之財豐而裕自其至貧而觀之則無異我國之貧民自其稍饒者觀之其爲資產不啻千萬於我國之饒戶故一車成而衆匠效一村成而萬戶應此所以造之易而行之廣也今欲試之於諸道則必也營邑合力然後可造一二車而後來者亦必繼而無替可以若干坪食效而大小民人之轉相模倣萬無其道非不知其利也力不足也勢不逮也至於役車土俗各異亦非可以發令而行之者置之其一湖南改量久曠田地不均賦稅不平事也改量之政已陳於他覆啓待年豐稟定擧行其一茂朱順天之間淘金者絡繹農夫益鮮一切禁斷則游食之徒自然歸農事也採金之禁法典本嚴害農之事亦莫甚於此各別痛禁之意嚴飭道臣其一耕之以時播之以時則農無不熟事也無失其時農政之大關而近來諸道旣無興作則雖無自官奪時之慮種糧之難辦牛犂之未具無非失時之端守令之着意勸課一如抄飢之不敢放心則必不使一境之內坐於無力而失時矣課農旣爲考績之首而無失其時又爲課農之本此雖人人所知之常談許多農政盡係於此令道臣無或循例看過凡對守令以諭以飭俾知如此之爲治最不如此之爲溺職允之敎以其中農時之詳陳儘有意見其云雨水翻麻田驚蟄備農器春分耕早稻淸明耕早黍穀雨造鋤立夏耕水荏芒種收苧麻夏至收秋牟立秋耕蕎麥處暑穫早稻必先時翻耕先時滀水亦趁時移秧趁時耘耔移秧之過二十日後卽初耘初耘之過十三日後再耘再耘之過十五日後三耘則奄觀銍艾矣若違此時則欲助苗長其可得乎云者其所爲說擺脫科臼質實可喜且以鋤耞耘耔之經歷一一條陳令該邑倅別差保介之任考其秋成後勤慢報營後狀聞事分付道臣
정조 23년 · 강
備局以南原幼學許顥所陳農務諸條回啓命禁屠之不以其道者先從本道嚴飭俾各知戢
정조 23년 · 목
備邊司啓言南原幼學許顥册子有草記回啓之命矣取見册子則其一興水功莫如水利事也已陳於張▣所陳覆啓置之其一相其土品之宜播其早晚之種事也其一農器待時以用事也其一改量一款勸農之急務事也或別無指論或已陳於他覆啓置之其一限十年禁屠則牛不價高耕不失時事也禁屠自是法典近來諸道頗加申嚴數年之間幾無無犢之家云農家之利孰大於此而此乃金石之令典則別無年限之可論京外按法之臣自當遵而勿失其一沃壤之在於川邊者預爲修築事也川邊田畓之爲之隄防其爲急務與隄堰無異雖不更煩關飭營邑自可以一體修築請以此分付允之敎以農牛之無得屠宰自來有金石之典而近見說弊諸條禁屠不以其道貽羞多端豈非營邑之恥此後繡行當自如許之弊考察而不許轉相賣買亦豈便民之政乎卿等先從本道嚴飭俾有知戢之實效也
정조 23년 · 강
備局以南原幼學許耋所陳農務諸條回啓命量田事令廟堂臨時提飭兵丁之簽分點遊手事付之守令仍命道臣嚴明考績賤商貴農事令南原倅自今東作躬執田畯之勞擇邑中士夫爲勸農官期於竭誠考課俾有實效禁養樹木事令守令着意養木其有效者拔例調用禁侈風事上自御用下及廟堂惟以反於侈者隨處留意節用事申飭地部糴弊事姑待按廉明春租稅減半事尤甚邑大同停退俾有實效南原七邑聖堂納爲弊事今年發遣備郞摘奸捧稅差員隨現嚴繩南原後坪內司導掌加捧事令本司嚴査內司一邊知委道臣其作弊者嚴刑照律後狀聞
정조 23년 · 목
備邊司啓言南原幼學許耋所陳册子有草記回啓之命矣取見册子則其一依皇明朝魚鱗圖改量田地卜數多寡從上中下三品以爲正式俾無濫徵事也改量之政不容少緩而中外之論每以人才之不古至今因循然古之量田亦未必盡善故以今諸道各邑言之同一土品而東西之輕重懸殊者蓋由於奮量之失實稍待秋事之登熟無論改量與査陳作一規模斷而行之其一兵丁之簽分點於遊手而使無橫侵於農民不違時而勤其農業事也遊手之禁自三代已然導之以各養其老各育其孥各衣其夫而已惟其制置之方必先於分田制產則溯源之政雖難一朝講成若其捄末之道今此所陳不爲無見凡人之情未見切己之苦則自然惰肢之歸是故唐之庸調最稱近古而之南之北無所逃役各安其分不敢爲趋避之計也爲官之要在於知民數苟使守令瞭然於此知其爲遊手則雖一家多丁一竝簽額此邑如此彼邑如此農戶疊苦之弊自可漸祛而調庸之法實不外是矣而其歸則在於守令之得人考績之嚴明爲先以此分付道臣其一賤其商貴其農如漢代之宴飮坐次先農而後商事也言實有稽事關移風而遽然令下責其抑末則徒惹鬧端反有農商俱病之慮姑俟大小民人洞知朝家貴農賤商之本意以爲漸磨易俗之地其一養其樹木禁其侵伐則陵谷不崩破而田地無川覆之患事也王政孰大於此而年前朝飭之後諸道所報便成文具此必自官倡之然後民自成俗不令而從有非言語科條之所可强行也令諸道道臣每年以道內守令中着意養木鬱然有效者一二人登聞于朝以爲參考他績拔例調用恐爲勸戒之一助其一禁侈風則庶幾阜財而務農事也上行下效的然之理紋緞之申禁髢髻之痛祛御供器血之不用甲燔朝士衣章之抑其便巧何莫非導俗之至意而大小恬嬉尙未丕變是誠廟堂之罪何責乎民先自臣等交相戒飭其一勸農莫先於節用事也當此三南設賑之時地部經用比前大縮有司之臣自當節省之不暇而所陳誠好更加申飭其一八路諸堰特命帥臣預爲隄築時考勤慢事也纔已行會第觀來頭勤慢其一賑窮勸農激勸富室召募納米損有餘補不足隨便賑濟則流散之民庶幾安集服其田力其穡事也勸分之弊反歸於貧富俱困故飭禁之令蓋非獲已而若其自出義氣或濟活宗族或賙恤隣里惟在其人之如何其一糶散之際農民恃其族里廣取糴米禁其徵族徵里則田野日闢民無惰農事也隣族之弊專由於分糶之不精不均雖以今之糴弊之多端吏苟良矣則歉猶晏如吏或非良則豐亦騷懮向於三道請賑之啓以還政一事附陳於覆啓而行會後考察自有按廉之行其一當此失稔之日少節國家之宂費特減明春田家卜稅之半則八域生靈樂赴田功事也地部今年收租不過八九萬石而諸路給災恰爲十萬結論以畓總過於減田租之半矣少遇歉歲大率如此雖謂之比歲減租可也凡係宂費一切裁減則以今收租之數更難議到於減租此則遐鄕之人未量裏面而然也置之其一一民之身有身役結役戶役軍役又有族黨逋欠之役分其役於閑遊之人事也身役結役戶役卽是租庸調之遺意則軍役卽在其中而旣曰身役又曰軍役似由於辭未達意至於族黨替徵之逋無論還逋與身米布之替徵俱係法外而遊手分役一事已爲論列於第二條其一南原等七邑田稅納於聖堂浦而本浦貿米之民要結監色退米執錢以其所貿米充納而米一石時直四五兩則稅米執錢必至七八兩轉成苦弊依前捧米而勿復執錢則亦一勸農之先務事也該倉執錢之弊前後申飭不啻申嚴而所陳如此道臣其可曰不知乎今年又有此弊則屬邑守令卽報巡營以爲論勘捧稅差員之地道臣匿不以聞則自廟堂論勘道臣其一內需司田地在於南原後坪而每卜正租七升矣近年以來導掌收稅者漸次加捧一卜稅至於一斗三升當此歉年計其一卜所納則三倍於正供以是之故作農其坪者或棄而不耕依前捧稅則庶無濫徵惰農之弊事也導掌濫雜之弊飭禁截嚴且當災年則無論某衙門許令本道從實執稅朝家德意靡不用極而今此漸次加捧之說極爲可駭令道臣詳査果有內司應納外比前加捧之事論報本司以爲該導掌移法司嚴刑照律之地允之敎以此三人本道中首先應旨者須有用其言之實蹟可作諸人之興勸量田一事待稍豐決意試之自廟堂更加臨時提飭民俗之後農先商者莫非勸農不若昔所致先從南原一邑始自今東作守令躬執田畯之勞而邑中士夫擇其可合者定爲勸農之官期於竭誠考課俾有實效除却多少說話禁侈風卽要務之要務莫曰恬嬉之難改上自御用以及卿等一事二事今日明日惟以反於侈者一念慥慥隨處留意則日計月計之有餘必有歲計之所得飭諭之歸於言敎何責于人乎下民雖無知亦且至神則不卽率敎由於不見信之致在於朝家益加勉勵之如何減田租事昨年本道尤甚幾邑之停退大同欲寓停租半之意其時若有實效此儒寧或不聞而有是語乎南原等七邑聖堂納爲弊一款寧有如許紀綱今年則發遣備郞摘奸捧稅差員隨現痛繩內司導掌事尤爲痛惡爲先自本司嚴査內需司草記而一邊知委該道依草記另査嚴刑照律後狀聞事分付
정조 23년 · 강
以李鼎運爲判尹前望也
정조 23년 · 목
敎曰獻官中正卿乏人尙未改付標判尹許遞前望單子入之待下批牌招察任仍卽改付標使之齋宿
정조 23년 · 강
禮曹判書趙尙鎭疏陳病狀乞遞享官批令該曹付標
정조 23년 · 강
命吏曹參判李益運辭疏批旨改書出政牌依例出之
정조 23년 · 목
敎曰昨因吏曹參判辭疏旣言少間因以多日齋宿爲難强則批答只當以享官付標書下而混書救護云批答改書出政牌依例出之
정조 23년 · 강
命卒奉朝賀金鍾秀致弔時楊州牧使假承旨差下使之進去
정조 23년 · 목
政院啓言卒奉朝賀金鍾秀家遣近侍致弔事禮曹單子啓下矣何承旨進去乎敎以時任承旨差祭外皆是坐直楊州牧使假承旨差下使之進去
정조 23년 · 강
命兵曹參判洪聖淵參議金載翼許遞今日政差出
정조 23년 · 목
因兵批政官書啓有是命
정조 23년 · 목
以李敬參爲正言南公轍閔台爀爲同春秋尹弼秉爲江原監司李觀城爲抱川縣監申耆爲戶曹參判李魯述爲兵曹參判睦萬中爲右尹權裕爲同經筵徐鐸修爲南部都事李之受李魯謙爲童蒙敎官李漢德爲康陵參奉趙觀基爲宣陵參奉成海運爲典獄參奉鐸修以下竝初仕也
정조 23년 · 강
命今日政新除授監司守令當日辭朝
정조 23년 · 강
遣承旨馳詣宗廟永寧殿奉審摘奸
정조 23년 · 강
放淮陽府定配罪人尹師國金化縣定配罪人沈晉賢金城縣定配罪人李勉兢
정조 23년 · 목
敎曰或是篤老或有老親關東前道臣被謫人竝放送
정조 23년 · 강
命李益顯總戎廳經理軍官陞實後草記
정조 23년 · 목
總戎廳以西平君橈庶子益顯從所願經理軍官加設差下啓有是命
정조 23년 · 강
命湖西還餉量宜移轉儲置用餘從便改色事依該道臣狀請施行
정조 23년 · 목
忠淸監司李泰永狀啓以爲六萬兩特許添還實是莫大之渥今方均排列邑俾蒙實惠而元還之停退旣甚夥多窮民之願受益復增加較戶量穀太不相當請得移轉邑報紛紜目下裒益在所不已臣躬執穀總爛加商度就其稍裕處斟酌惟移庶可以排比塗抺見今開春有日糶賑方始移劃一款趁早措處然後可無中途絕巡之慮而在前如此之時亦有先期通變之例毋論還上軍餉自臣營量宜移轉儲置用餘條亦爲通同磨鍊從便改色事竝令廟堂稟旨分付敎以依狀請施行事分付
정조 23년 · 강
命受香承旨奉審摘奸先農壇禮成還奉神位版後復命
정조 23년 · 목
敎曰受香承旨奉審摘奸於先農壇而旣兼獻官仍留將事祭物各別精備禮成後還奉神位版後復命
정조 23년 · 강
行藥院入診于誠正閣召見來待諸臣藥院都提調李秉摸提調金文淳左參贊鄭民始禮曹判書黃昇源戶曹判書趙鎭寬備堂李書九
정조 23년 · 목
藥院日次請診也○因次對頉稟敎以左相旣入來兩南句管堂上與來待諸臣同爲入侍
정조 23년 · 강
命勅使入京時禁雜人等節令三軍門總戎廳分掌嚴禁勅使自闕中還來館所時以三營將卒排立闕門外令兵曹專掌禁喧禁雜
정조 23년 · 목
館伴鄭民始啓言勅使入京時禁雜人等節京兆及該部專當擧行而自弘濟院迎恩門至城內諸處令三軍門總戎廳分掌嚴禁近例皆如此今亦依例擧行之意請知委從之又啓言勅使自闕中還來館所時各司下隸雜還觀光有駭所見故自前以三營門將卒排立闕門外令兵曹專掌禁喧禁雜而都監所屬各差備人馬外一倂嚴禁百官出入皆從開陽門矣今亦依此擧行之意請分付從之
정조 23년 · 강
命勅使及通官別給單子依前例擧行
정조 23년 · 목
館伴鄭民始啓言從前飭行時別給單子勅使則書以密贐通官則書以密贈今亦依此擧行乎從之
정조 23년 · 강
命勅使接見茶禮時御床所用薑茶勅使床蔘茶令內局進排
정조 23년 · 목
館伴鄭民始啓言勅使接見茶禮時御床用淡薑茶勅使床用蔘茶令內局進排矣請依此知委從之
정조 23년 · 강
命勅使各差備中官服者着淺淡服樂生軍卒等所着用靑色上副勅房例用紅燭以黃燭代用
정조 23년 · 목
館伴鄭民始啓言迎勅時勅使各差備忠贊衛以下樂工軍卒等所着依雍正乙卯例官服者着淺淡服樂生軍卒等用靑色之意請知委從之又啓言上副勅房例用紅燭而今番則請以黃燭代用從之
정조 23년 · 강
命勅行入京時轎子軍以衛軍中有根着者擇定
정조 23년 · 목
館伴鄭民始啓言今番勅行時館內外各項把守差備之類勿用坊民皆以各營門軍卒擇用事稟定矣其中轎子軍二十名似難以軍卒使役此則以衛軍中有根着者定送之意請分付兵曹從之
정조 23년 · 강
命勅行時畿內沿路依近例出用禁辟軍
정조 23년 · 목
館伴鄭民始啓言京畿監司李在學狀啓禁辟軍依近例出用之意令迎接都監稟旨分付事啓下矣取考謄錄則沿路禁雜人以若干官隸有難擧行故自前出用沿路軍兵今番亦依前例擧行之意請分付從之
정조 23년 · 강
命度支支勅所用姑貸兵曹御廳錢
정조 23년 · 목
戶曹判書趙鎭寬啓言一勅所需舊稱六萬而近則輒過八萬今番則方以省約爲主雖未知畢竟所入之幾何而年前本曹所儲一勅之需輾轉爲湖南之均貿米目下支勅無以措手若就京衙門稍裕處以兵曹錢二萬兩御廳錢二萬兩姑先貸用其餘不足之數則自本曹以經費條亦爲推移用之以待湖穀之作錢各償諸處恐爲權宜之道請下詢大臣處之予曰大臣之意何如左議政李秉模曰旣有當報之資則一時推移恐無不可而此等事易致遷就且兵曹御廳之資俱係經費與軍需尤不可久曠令該曹該廳依數還捧後草記從之
정조 23년 · 강
命迎勅時儀仗軍服色用靑色
정조 23년 · 목
戶曹判書趙鎭寬啓言今此迎勅時御前陽繖旣以藍色擧行則柄竹恐不必改其他儀仗仍前用之而儀仗軍之服色似當用靑色矣從之
정조 23년 · 강
命迎勅茶禮時御床擇巾亦以靑色爲之
정조 23년 · 목
戶曹判書趙鎭寬啓言茶禮時勅使床巾以靑色爲之御床所用揮巾恐亦以靑色爲之矣從之
정조 23년 · 강
命今番迎勅習儀時百官以黑團領去胷禙黑角帶擧行
정조 23년 · 목
禮曹判書黃昇源啓言勅使入京擇日停當則前期四五日有迎勅習儀之例矣取考謄錄則百官服色一依正日例爲之而今番則不無掣礙之端百官自慕華館至崇政殿習儀時以黑團領去胷禙黑角帶擧行之意請知委從之
정조 23년 · 강
命迎勅日子更爲涓吉
정조 23년 · 목
館伴鄭民始啓言迎勅日子自禮曹以今月十八日二十日推擇啓下已爲知委於儐臣處一定日子之後不得進退事體則然而今番則勅行牌文尙不出來渡江遲速亦無聲息若或於望間渡江則無趁期入京之道自禮曹限來初更爲推擇吉日下送以爲進退之地似爲完備請下詢大臣處之予曰大臣之意何如左議政李秉模曰更爲推擇觀勢進退果爲完備請令該曹擇吉行關於遠接使處予曰若於旬間渡江旣有擇送日期豈可闊狹進退而今番則勅行排程尙未詳知到灣若在旬後近望之時則以一兩日更爲涓吉亦可禮判之意何如禮曹判書黃昇源曰問于日官則來月初二日爲吉云矣予曰在儐臣之道必當宣力於到鳳城未渡江之時一以依朝令施行爲計而以此日第又分付使之觀勢從便擧行狀聞
정조 23년 · 강
命兼春秋承膺祚本職郞署減下
정조 23년 · 목
敎以兼春秋承膺祚本職郞署減下令設曺口傳付軍職
정조 23년 · 강
飭刑曹參議尹光顏上來察職
정조 23년 · 목
因該曹坐不坐單子敎以詞訟劇地委屬可悶判堂待病差自可行公在外參議使之斯速上來察職
정조 23년 · 목
廣州留守徐鼎修狀啓以爲總戎廳移文內勅使出來時護行軍威軍上來時則守禦廳當次回還時則總戎廳當次依例擧行之意已爲狀聞云軍威軍二百名以臣營屬驪州馬兵一百名利川馬兵一百名調發擧行之意發關分付敎以總廳擧行之不待稟定徑先狀聞極爲駭然其委折令迎接都監査實草記守禦廳所屬程道稍遠今番則除之俾除此時民弊以此意卽爲分付○迎接都監啓言取考謄錄則挽近勅行軍威軍竝皆除減故今番亦以嚴飭任譯使之除減之意發關知委於遠接使處待其回報欲爲知委矣捛問總廳校吏則以爲此是該廳擧行故只依謄銶循例狀聞亦爲移文於守禦廳云軍威軍出用與否待儐臣回報自都監當爲知委而該廳之遽然狀聞未免徑先更待都監知委狀聞擧行之意請分付守總兩使處敎以如許總使將焉用哉軍威軍之不設不知幾十年則豈可以前例文書徵發此時民人況一竝除之已有關飭於儐臣則不爲往復徑先狀聞乎當該總使罷職勿爲備待之意卿等卽爲分付兼節度使處
정조 23년 · 강
命前總使徐有大兼察總廳
정조 23년 · 목
政院啓言總戎使金持默罷職事命下矣將兵之任不可無總察之人何以爲之乎敎以前總使徐有大兼察牌招聽傳敎○因總戎使望筒敎以姑勿出代
정조 23년 · 목
政院啓言禁衛大將申大顯以長陵植木事明日出去所佩命召兼帶左捕將命召及大將牌傳令牌仍佩往來旣承筵敎矣將兵之任不可無總察之人捕將則在前有他邊大將兼察之例今番則何以爲之乎敎以竝令御將兼察
정조 23년 · 강
改差承旨沈象奎以朴基正代之前望也仍命象奎拔名於三銓望
정조 23년 · 목
象奎以先農壇奉審摘奸書啓敎以昨於社壇享所奉命也行事傳語先期發送今日又於農壇位版神輿奉詣之節又甚駭然蓋其不耐官之弊隨處而現觸類而發自歸於彌縫掩遮顚錯撓攘之科所當嚴處而前此嚴敎亦旣屢矣今爲幾年徒生別弊今雖處分未必爲眞箇訟罪贖愆之一助院中坐次則雖有下位無敢升付三銓之望已欲釐正而未果令備郞言于廟堂爲先拔其名使之更爲修正入啓○敎曰書啓批答雖有下敎使之因仍冒居有壞事體承旨沈象奎本職改差時左享所令該曹口傳付軍職承旨前望單子入之待下批牌招察任
정조 23년 · 강
戶曹以安州中使齎去物種看品封裹啓
정조 23년 · 목
該曹啓言安州中使齎去例贈物種舊例自戶曹入啓看品後封裹而今番則自該曹爲之事命下矣臣鎭寬進詣本曹物種看品後封裹發送
정조 23년 · 강
命皇曆齎咨官卞復圭除名譯院
정조 23년 · 목
司譯院啓言回還皇曆齎咨官卞復圭請自本院永勿復屬除名允之
정조 23년 · 강
推開城留守趙宗鉉仍命本府軍兵聚點停止
정조 23년 · 목
備局啓言頃以諸道今春習操停止官門聚點付之道臣從便闊猍之意謹依批旨行會矣卽見開城留守趙宗鉉狀啓則以爲輪症雖已乾淨村里之瘡痍未蘇勅行又此迫近軍民之勞役甚繁本營軍兵等今春聚點仍爲停止臣營所屬礪峴鎭白峙鎭軍兵聚點亦爲停止何如爲辭矣事勢旣如此但當以停止形止登聞而今乃以何如爲辭又不請稟旨者殊欠着落當該守臣推考軍兵聚點竝與兩鎭停止之意請分付允之
정조 23년 · 강
戶曹以卒都總管金漢老別致賻題給啓
정조 23년 · 목
該曹啓言謹奉傳敎前都總管金漢老卒逝別致賻木綿五疋白紙七卷六油芚一番油紙五張棺一部價未綿十五疋空石八十葉依前例磨鍊題給
정조 23년 · 강
應敎金羲淳疏陳禮曹服制節目之失當賜批
정조 23년 · 목
疏略曰嗚呼粵瞻神州此何等時天地閉塞冠屨倒置二百年于玆矣恭惟我殿下追述孝廟之志事講明先正之大策此誠群下之所共欽仰感歎者也夫以吾東禮義之邦又値聖明大有爲之會議禮之未定者待今日而定制度之不一者待今日而一掌故之襲謬有司之失傳者皆可待今日而是正之使殿下明大義刷宿恥之聖志昭布一世之耳目此其時矣雖以近日事言之不待議者之言洞見舊例之乖繆已有先諭於筵臣者而至於牌文後擧臨之非禮也出官時服色之無稽也易服之延至多日也接見之不用常服也漸次釐正而獨於君臣上下不當行之大儀節一任春曹之按例姑且置之於存而勿論之科此莫非忍痛含冤迫不得已之意而第其云云之號所關甚重豈可以不足論不忍詳之故而蒙此詬恥不思所以一洗之道耶若以儀註之謄示彼人有所拘礙云爾則此實有萬萬不然者藉使我不得已而有是擧在我者我自行之而已何必關由於彼揚言於彼曰我爲爾如此如此云乎哉往在丙丁之初彼之恫疑我虛喝我者無所不至則積畏約之極未暇恤自卑之嫌不免爲可羞之事今乃何苦而爲之何憚而不之改乎凡兩國相交必有約條約條所載雖難增減若其約條之外紕繆之例是皆疆域之吏象胥之輩不善應變之過也其端甚微其末甚鉅苟不及今革祛則流傳謬誤觸處纏繞終至於害事而後已烏用是拘拘者爲哉伏願下臣此章亟令大臣禮堂博議而酌處俾擧國臣庶曉然知我聖上嚴大防彰大義之盛意不勝幸甚批以與禮議疏雖有間隔不可不一詢令該曹議于大臣仍具禮官意見稟處
정조 23년 · 강
命宣勅日還內後依郊幸時還宮例藥房內閣政院玉堂及二品以上口傳問安行禮後第四日問安置之
정조 23년 · 목
承旨李書九啓言取考雍正乙卯政院日記則宣勅第四日行禮後及行禮後第四日有政院二品以上六曹百官宗班問安之規矣自內行禮則外庭問安恐未穩當今番則宣勅日還內後依郊幸時還宮後問安之例藥房內閣政院玉堂及二品以上口傳問安行禮後第四日問安請置之從之
정조 23년 · 강
禮曹以宗廟春奉審有頉處修改擇吉啓
정조 23년 · 목
該曹啓言宗廟第一室床前地衣第三室內面帳東邊二幅第四室床下地衣第五室王后第一位櫝淨巾第六室西邊柱下地衣第七室西邊隔簾北邊縇東邊柱下地衣第八室神榻下地衣外朱簾東道里一幅第十室床前地衣第十二室東邊隔簾東道里一幅神榻下地衣第十三室西邊柱下地衣東邊柱下地衣第十四室西邊隔簾南邊縇床下地衣靑蓋綃永寧殿第三室西邊翼帳半幅床後地衣外朱簾東道里一幅第七室內座面紙第八室神榻後地衣西邊隔簾南邊縇紅蓋綃西邊蓋機下地衣第十室床前地衣紅蓋綃第十一室西邊翼帳一幅有頉處修啓吉日令日官推擇則今二月十九日卯時爲吉云以此日時擧行而先告事由祭同月十五日望祭兼行祝文中措辭添入永禧殿殿內景慕宮室內旣無頉處告由之節不爲磨鍊而所入物種令各該司急速措備趁卽修改亦令繕工監別定監役官擧行事請分付允之
정조 23년 · 강
飭京外病餘飢餘民賙活之政
정조 23년 · 목
敎曰向以病餘飢餘民勢另飭三南道臣使之拔例賙活而聞於筵席諸道擧行有名無實近來擧行之彌縫而無誠實底意思雖曰京外通患豈敢於今番別諭乃如彼乎更令廟堂嚴飭各該道伯凡事自近及遠京兆亦爲嚴飭○賑恤廳啓言漢城府牒報據病餘飢餘非救濟無力自賴者中部二十三人東部三十八人西部三十九人南部二十九人北部三十三人合一百六十二人各米二斗合米二十一石九斗題給敎以更加嚴飭京兆隨現這卽報來俾無遺漏之弊
정조 23년 · 강
以權中執爲咸昌縣監口傅也
정조 23년 · 목
慶尙監司申耆以咸昌縣監朴徹源遭母喪事馳啓敎曰守令有闕之代令該曹口傳差出待下批當日下送○敎曰咸昌縣監一司署經云一司除署經下送
정조 23년 · 강
義州府尹李基讓遠接使李時秀平安監司韓用龜以勅行自瀋陽離發馳啓
정조 23년 · 목
義州府尹李基讓狀啓以爲今初八日申時槍軍持來鳳城留待軍官訓導等本月初七日戌時成送告目內以爲前月二十七日鳳城將勅奇探問次發送甲軍於瀋陽矣當日酉時還來故問其聲息則答以勅行本月初三日到瀋陽初四日發行到十里河止宿冰路極險未知何日到鳳城而按站計之則初十日十一日間到鳳城云云○遠接使李時秀平安監司韓用龜聯啓以爲勅行果於初十日十一日到鳳城則渡江似在十三四日沿路延接之節嚴飭整待敎以渡江聞在再明間此狀啓下迎接都監使之措備○迎接都監啓言都監擧行自明日更爲設行
정조 23년 · 강
召見館伴鄭民始迎接都監堂上趙鎭寬于誠正閣
정조 23년 · 목
政院啓言館伴鄭民始迎接都監堂上趙鎭寬有稟定事來待矣敎以入侍在前則多有請對之例此後如有稟旨之事以請對爲之
정조 23년 · 강
命今番勅行跟役之數令儐臣據例除減
정조 23년 · 목
館伴鄭民始啓言卽見義州府尹上送兵部牌文則今番勅行時跟役之數爲二十五名矣自前跟役之數上勅七名副勅六名通官各一名自是定例挽近勅行依定數出來而今番忽如此故取考久遠謄錄則乾隆三年十四年十五年跟役之數或過二十餘名或三十餘名而皆因遠接使據例除減以元定數出來矣今番亦當依前例除減而久遠謄錄或慮未及詳考以致違例之患卽以此意關飭儐臣處使之據例除減而勅行或已渡江申飭任譯依例除減俾無違越生事之意請星火知委從之
정조 23년 · 강
命勅使接見時御座所設龍床以漆件用之崇政殿迎勅時版位所排及殿內御座排設席以白廣席磨鍊
정조 23년 · 목
迎接都監堂上趙鎭寬啓言今此勅使接見時勅使前所排書案皆以漆伴磨鍊矣御座所設龍床舊例亦以漆件用之請依此擧行從之又啓言崇政殿迎勅時版位所排及殿內御座排設席品皆當以白廣席磨鍊矣從之
정조 23년 · 강
命勅行別問安使依雍正乙卯例只行勞問
정조 23년 · 목
承旨李書九啓言在前勅行若除宴享則例爲別遣問安使措辭致謝而取考雍正乙卯謄錄則以其勅名之異於他行雖除宴享不爲致謝只行勞問今番亦當依此爲之而道內守令中已以使名借銜者一人不可疊行兩使之事堂上文倅如或苟簡則堂上武倅中除護大將等應入差備之員令儐使從便推移以用而借銜空名帖方自本院下送矣御帖則以前站迎慰使所齎傳傅者更爲齎傳之意請下諭于儐使處從之
정조 23년 · 목
承旨李書九啓言今此勅行十一日間當到鳳城云而儐使及灣尹狀啓初八日申時所封發者今日午時始爲入來迎接擧行自多時急之事向自備局又有申飭而撥路之若是遲滯萬萬駭然不飭之兩西道帥臣爲先從重推考中路稽滯之陪持令本道各別嚴治之意請分付從之
정조 23년 · 강
命此後勅行時守禦廳總戎廳軍威軍出用狀本依巡營今番狀啓例以令迎接都監稟處結語事定式
정조 23년 · 목
廣州留守徐鼎修以勅行時軍威軍依傳敎不爲備待事馳啓敎以若非守禦使狀啓則幾乎使農民公然出用頒諡勅出來亦當左四五月間此後軍威軍出用一款依巡營今番狀啓例必以令迎接都監稟處結語事定式之意回諭總廳畿營亦爲下諭
정조 23년 · 강
前掌令洪▣疏請嶺南大同寬限待秋事及鄕試設場依前輪邑事賜批
정조 23년 · 목
疏略曰臣竊觀去歲諸路之飢三南爲甚三南之飢嶺南爲甚況是荐飢之餘公私蓄積亦且無餘民間飢事在在皆然持瓢塡壑之患姑不擧論而莫重貢賦之役何以措劃言念民情節節可矜臣以爲田稅則民可極力備納而至於大同寬限待秋則飢歲救濟之策是或一道也科試之法何等嚴重而鄕解設場之輪回列邑亦以赴試儒生之道里遠近互有循環均平之道也自去試設場於營下以爲常定之所若是則遠者常遠近者常近而且營下物價貴於列邑多士赴擧所費倍重及其取士之際未聞其秉公實效臣謂自今以後則一依前規輪設試所於列邑一以均赴試程道之遠近一以杜挾私僥倖之弊端此誠兩便之道也伏願聖明裁擇焉批以嶺南民事之顚連何嘗晷刻忘于中乎大同寬限事爾言好矣而無指的邑名者卽令廟堂論理草記以爲一分紓力之地鄕試設場之依前輪邑事亦有意見大抵掌試者之都事或道臣間稟旨爲之之擧蓋倣田政覆審道臣都事主管之古今異例而年前營下設場特試可之意也輪邑一款大比尙遠臨時令該曹問其便否於各該道臣稟處
정조 23년 · 강
分揀假引儀李命翼拿處
정조 23년 · 목
義禁府啓言假引儀李命翼拿處事命下而假引儀則自刑曹擧行曹有定式矣李命翼移送刑曹敎以今番姑爲分揀
정조 23년 · 강
命南原五衛將李成龍喪柩令畿湖道臣題給駕牛
정조 23년 · 목
兵曹啓言全羅監司李得臣移文內南原居五衛將李成龍肅命次來到果川地身死云矣敎以旣爲振滞使之除職招來中路身死之後豈可無所於歸乎分付畿湖道臣使卽題給牛隻擔送
정조 23년 · 강
命公州生員柳鎭穆所進册子中條件自廟堂行會諸道及華城府俾各看詳勸飭管下守宰可以效倣者着意採施幼學林博儒册子中分還合等事令道臣試可於一二邑
정조 23년 · 강
飭諸道道臣給由守令不爲文移該曹之習仍命文義縣令尹致猷淸安縣監李厚延限秋成勿給由暇瑞山郡守金履永今日內還發
정조 23년 · 목
吏曹啓言昨日口傳下敎內受由上京守令皆令當日內下送無公文往來之守令竝査實下送後草記事命下矣査問於各邑邸吏則狼川縣監安廷善文義縣令尹致猷淸安縣監李厚延結城縣監徐應輔瑞山郡守金履永皆受由上來云故使卽還官則文義縣令尹致猷淸安縣監李厚延今方下去結城縣監徐應輔今初十日下往水原地故使之自其處直爲還官瑞山郡守金履永以兼史今方就直明朝下去狼川縣監安廷善親病方劇時日之內有難還任云雖未知其親病之如何而特敎申飭之下不卽下去事體未安令該府拿問處之守令之無公文不得來往前後飭敎何等申嚴而瑞山郡守之給由文移不爲成送臣曹者有違格例請該道道臣從重推考敎以此時守令雖是侍下旣非情理之切急輕先給由已是違越朝令之一端而金履永則以將往難於給由而然乎外此給由者之報該曹固非難事則爲道臣者往往有如許犯科殊甚莫曉後復現發各該道臣當別樣勘罪文義淸安之曠官雖赤知情理緊歇該道豈可一日無官長乎問其情理如果更來云則卽爲改差口傳差代下送否則限秋成勿給由暇事嚴飭多年簪筆尙帶兼銜歲翻後爲一登筵上京雖或似然而行止何可苟且如欲就直則不先不後乃於促還草記有命之後始爲呈身如非然者亦安知不自外潛來潛往乎如許者雖就直豈必入侍今日內使之還發後還官日子令道臣狀聞
정조 23년 · 강
命直講典籍依舊典兼帶三司事令該曹稟旨施行
정조 23년 · 목
大司成李晚秀啓言直講典籍二窠以三司中自辟久任輪回入直使之專管館務乃是受敎定式而近來除拜未幾旋移他職非但癏曠之可悶每患排擬之乏人當初法意有名無實謹稽國朝寶鑑仁廟己巳吏曹啓請司藝直講各一員極擇名官兼帶久任雖遷臺侍勿改仍兼專意泮職特蒙允可祖宗朝重賢關之盛意可以仰見矣今若遵此規直講典籍之以久任差出者雖移玉堂臺諫許令兼帶差擬之際雖時任三司亦爲通融擬望則其在修舊典責成效之道兩得其宜請令該曹稟旨施行從之
정조 23년 · 강
放熙川郡定配中官朴敏瑞
정조 23년 · 목
義禁府啓言卽接熙川郡定配罪人朴敏瑞戶奴呈狀則以爲其上典中官朴敏瑞乙卯五月定配而父高德新今年七十五無他養育昨冬有親年七十無兄弟獨身疏放之事故敢此呼籲云朴敏瑞父年七十五無他養育云合有疏放之道而當初定配旣因特敎臣府不敢擅便請上裁敎以放送
정조 23년 · 강
命掌令洪▣疏請嶺南大同寬限事置之
정조 23년 · 목
備局啓言掌令洪▣上疏批旨內大同寬限事卽令廟堂論理草記事命下矣取見其疏本則不書全道或某色之當停與否有難臆加區別且以本道事情論之則以其海路之最遙漕倉發般之期今已不遠莫論三等邑大小民人或竭力而辦備或受還而拮据各有已就之緖今若許其待秋則戶首輩利益固大矣在小民何補哉況於旣退之後雖欲秋捧捧於漕倉乎捧於邑倉乎勢將與明年大同同時收捧民力之重困漕事之難便不一其端竊恐臺臣未及念到於此歟至於山野作木之處歉荒稍勝於沿野臺臣似亦不竝此請停矣請疏辭置之允之敎以分付道臣今雖後時若或有不得不狀請處許令爲之
정조 23년 · 강
命遣吏郞摘奸諸執事淸齋與否
정조 23년 · 목
儲慶宮毓祥宮延祐宮懿昭廟文禧廟春享在再明也
정조 23년 · 강
命時囚皮聖麟姑放
정조 23년 · 강
分遣承旨詣宗廟景慕宮奉審摘奸詣受香諸處及弘陵奉審摘奸局內諸陵一體奉審
정조 23년 · 목
儲慶宮毓祥宮延祜官懿昭廟文禧廟祭享及弘陵忌辰在明也
정조 23년 · 강
命迎勅時儀註彼如不索勿給
정조 23년 · 목
禮曹啓言應敎金義淳上疏批旨內與禮議疏雖有間隔不可不一詢令該曹議于大臣仍具禮官意見稟處事命下矣發遣郎廳收議于大臣則左議政李秉模以爲疏中要旨在於儀註謄示一款而事勢誠有古今之異臣則以爲雖不謄示似無所礙云右議政沈煥之以爲堂疏所論禮制之大節實有關於天經地義此而置諸不可議之科則其餘區區瑣節有不足論而儀註謄示一款亦甚無義縱不爲此何礙於接待周旋之際乎凡謬例之可羞者豈可諉之微小而不之改也臣則以爲姑先刪此一節猶賢乎已云參判金履翼以爲二斬之制旣未革謬則儀註謄示一款誠所謂緦功之察恐不必區區較挈云參議李翊模以爲臣之愚見前已仰陳大綱未定則細節何論而此等義例之當革者寧容他議云臣以爲堂疏所論大義所關則實是不易之定論而謄示一款雖似瑣節其端甚微其末甚鉅云者誠有意見旣往謬例及今釐正允合事宜請上裁敎以不索則勿給
정조 23년 · 강
義州府尹李基讓以紙牌塡繳及兵部公文出送委折探問于鳳城將事馳啓
정조 23년 · 목
基讓狀啓以爲今書紙牌之塡繳及兵部公文出送委折探問次成馳通授差備譯官李邦華等傳致於鳳城將譯學所帶去小通事申有坤持鳳城將答通還渡江出來折見則以爲准鳳凰城驛丞常錀付稱禮部傳牌紙內塡註繳字係禮部自行註寫再加送兵部傳牌紙因牌內有自京馳驛起程至朝鮮國止字樣是以一傡遞送貴衙門轉送朝鮮國査照外原牌一紙若不應朝鮮國呈繳者卽將原牌繳回按驛等因合將該驛付稱遞送傳牌二紙情節竝將原牌依何繳回緣由一竝知會貴府査照可也事矣馳通原本別紙謄書上送備邊司
정조 23년 · 강
義州府尹李基讓以勅使到鳳城後探問事及渡江日子馳啓